16. schôdza NR SR - 6.deň - A. dopoludnia
Dátum: 2011-03-30
Poslanec: Jurčík, Ľudovít (SaS)
Druh vystúpenia: Vystúpenie v rozprave

... zmesí, ak spĺňa požiadavky na jeho kvalitu špecifikované v § 2 ods. 4 písm. b) tohto zákona.“ Ďalšie body sa primerane prečíslujú. Odôvodnenie k bodu 37. Uvedené ustanovenie definuje osoby, ktoré majú plniť povinnosť primiešavania biopalív a zároveň ostatné súvisiace povinnosti. Podľa §14a ods. 2 písm. a) je takouto osobou osoba podľa osobitného predpisu s odkazom 17b uvádzajúca pohonné látky do daňového voľného obehu. Odkaz 17b sa odvoláva na ustanovenia zákona č. 98/2004 Z. z. o spotrebnej dani z minerálneho oleja v znení neskorších predpisov, konkrétne na ustanovenia § 19, 19a, 20 a 25. Z takéhoto znenia potom vyplýva, že predmetné povinnosti majú len osoby so špecifickým postavením. Do daňového voľného obehu však pohonné látky môžu uvádzať aj iné osoby, ktoré tiež majú mať rovnaké povinnosti, a preto sa navrhuje uvedená zmena, ktorá spôsobí, že každá osoba uvádzajúca pohonné látky do daňového voľného obehu na území Slovenskej republiky bude musieť plniť všetky uvedené povinnosti. Odôvodnenie k bodu 38. Uvedené ustanovenie definuje osoby, ktoré majú plniť povinnosť primiešavania biopalív a zároveň ostatné súvisiace povinnosti. Podľa tohto ustanovenia je takouto osobou okrem osôb uvedených v písmenách a) až c) osoba, ktorá uvádza na trh pohonné látky iným spôsobom, ako je uvedený v písmenách a) až c). Podľa takéhoto znenia je osoba, ktorá predáva pohonné látky v pozastavení dane, je povinná plniť povinnosti podľa ustanovenia § 14a. Takáto situácia je nevyhovujúca, nakoľko pohonné látky vrátane biopalív dodávané v pozastavení dane ešte nemusia byť určené na konečnú spotrebu, a teda ešte môžu prejsť výrobným cyklom, v ktorom budú upravené. Z uvedeného dôvodu navrhujeme uvedenú zmenu, ktorá spôsobí, že písmeno d) sa neuplatní na osoby, ktoré môžu dodávať pohonné látky vrátane bioetanolu podľa zákona o spotrebnej dani z liehu v pozastavení dane. Odôvodnenie k bodu 39. V praxi sa biodiesel (FAME) vyrába zo zmesi rastlinných olejov a opotrebovaných kuchynských olejov, ktoré sú v článkoch 19 a 21 v smernici o OZE č. 2009/28/ES osobitne uvedené. Súčasné znenie zákona diskriminuje použitie opotrebovaných kuchynských olejov pre účely plnenia cieľovej hodnoty obsahu biozložiek podľa prílohy č. 1 zákona o. OZE č. 309/2009 Z. z. Po druhé. Za bod 40 (pôvodne 37) sa vkladá nový bod 41, ktorý znie: „§ 14a sa dopĺňa odsekom 10, ktorý znie: „Povinnosti podľa odsekov 1, 2, 3, 5, 6 a 8 sa nevzťahujú na právnickú osobu alebo fyzickú osobu, ktorá uvádza na trh pohonnú látku, ktorá je stopercentným biopalivom.“.“ Ďalšie body sa primerane prečíslujú. Odôvodnenie. Je nadbytočné zavádzať pre výrobcov stopercentného biopaliva povinnosť spĺňať referenčné hodnoty minimálneho podielu biopaliva, keď stopercentné biopalivo túto povinnosť v každom ohľade spĺňa, a zároveň je nadbytočné zaťažovať výrobcov stopercentného biopaliva administratívnymi povinnosťami súvisiacimi s kontrolou plnenia referenčnej hodnoty povinného primiešavania biopalív. Po tretie. V bode 42 (pôvodne 38) § 14b odseky 3 a 4 znejú: Odsek 3: „Prílohou potvrdenia o pôvode biopaliva alebo biokvapaliny na účely jeho overenia podľa odseku 4 je vyhlásenie pestovateľa alebo dodávateľa biomasy o splnení podmienok určených na výrobu základnej suroviny pre výrobu biopaliva alebo biokvapaliny.“ (Smiech v sále.) Odsek 4: „Potvrdenie o pôvode biopaliva alebo biokvapaliny overuje odborne spôsobilá osoba na účely overovania výpočtu emisií skleníkových plynov počas životného cyklu biopalív a biokvapalín (ďalej len „odborne spôsobilá osoba na účely overovania výpočtu“). Po overení sa potvrdenie o pôvode biopaliva alebo biokvapaliny používa bez prílohy podľa odseku 3, ktorú archivuje právnická osoba alebo fyzická osoba podľa odseku 2. Na účely tohto zákona sa uznávajú potvrdenia o pôvode biopaliva alebo biokvapaliny overené právnickými osobami alebo fyzickými osobami uznanými na tieto účely v členských štátoch alebo dobrovoľné certifikačné systémy uznané niektorým členským štátom.“ Odôvodnenie. Podľa navrhovaného znenia ustanovenia § 14b ods. 3 je prílohou potvrdenia o pôvode biopaliva alebo biokvapaliny vyhlásenie pestovateľa alebo dodávateľa biomasy o splnení podmienok určených na výrobu základnej suroviny pre výrobu biopaliva alebo biokvapaliny. Uvedené je extrémne administratívne zaťažujúce, a to z dôvodu, že môže ísť až o 11 000 až 13 000 prehlásení pestovateľa za rok pri veľkokapacitných výrobách biopaliva. Na základe uvedeného sa navrhuje ukladať povinnosť prikladať vyhlásenia pestovateľa alebo dodávateľa biomasy k potvrdeniam o pôvode biopaliva alebo biokvapaliny na účely jeho kontroly odborne spôsobilou osobou a ďalej používať potvrdenia už bez tejto prílohy. Po štvrté. V bode 42 (pôvodne 38) sa v § 14c vypúšťa odsek 2 a ďalšie odseky sa primerane prečíslujú. V nasledujúcich ustanoveniach sa primerane prečíslujú vnútorné odkazy. Odôvodnenie. Ustanovenie v pôvodnom znení zavádza možnosť uviesť na trh Slovenskej republiky biopalivo alebo biokvapalinu, ktoré nespĺňajú kritériá trvalej udržateľnosti. Smernice EPaR č. 2009/30/ES a 2009/28/ES upravujú podmienky uvádzania biopalív a biokvapalín na trh pre účely plnenia cieľových hodnôt znižovania emisií skleníkových plynov. Neplnenie podmienok trvalej udržateľnosti má za následok nezapočítavanie takýchto biozložiek do plnenia národných cieľov úspor emisií CHG a energetického podielu OZE. Po piate. V bode 42 (pôvodne 38) § 14e písmeno e) znie: „e) vykonáva dohľad nad plnením povinností právnických osôb alebo fyzických osôb pri znižovaní emisií skleníkových plynov, ktoré uvádzajú pohonnú látku inú ako biopalivo na trh Slovenskej republiky a dodávateľov elektriny využívanej v cestných vozidlách“. Odôvodnenie. Ministerstvo hospodárstva Slovenskej republiky ukladá právnickým a fyzickým osobám povinnosť pridávať minimálne množstvo biozložiek do fosílnych motorových palív a riadi ich povinnosti a vykonáva dohľad nad plnením uvedených povinností v súlade s nariadením vlády SR č. 246/2006 Z. z. Z tohto dôvodu je potrebné upresnenie pojmu „dohľad nad plnením povinností osôb, ktoré uvádzajú na trh pohonné látky iné ako biopalivo“. Ide o upresnenie povinností podľa článku 19 smernice 2009/28/ES a článkov 7a a 7d smernice 2009/30/ES. Po šieste. V bode 45 (pôvodne 41) § 16 ods. 1 písmeno w) znie: „w) právnická osoba alebo fyzická osoba, ktorá uvedie nepravdivé údaje v potvrdení o pôvode biopaliva alebo biokvapaliny podľa § 14c ods. 1 písm. a) s výnimkou, ak k tomu dôjde na základe porušenia povinností podľa § 14c ods. 6 písm. a) a inou právnickou osobou alebo fyzickou osobou“. Po siedme. V bode 45 (pôvodne 41) § 16 ods. 1 sa dopĺňa písmeno aa), ktoré znie: „aa) právnická osoba alebo fyzická osoba, ktorá poruší ustanovenie § 14c ods. 6 písm. a)“. Po ôsme. Bod 46 (pôvodne 42)... (Neustály ruch v sále.)